तीक्ष्ण बुद्धिमत्ता, प्रभावी वक्तृत्व आणि ठाम विचारसरणी…; बाळासाहेब ठाकरे यांच्या जन्मशताब्दीनिमित्त पंतप्रधान मोदींकडून मराठीतून आदरांजली, म्हणाले…

Narendra Modi : ‘महाराष्ट्राच्या सामाजिक-राजकीय परिदृश्यावर खोलवर प्रभाव टाकणारे दिवंगत मा. बाळासाहेब ठाकरे यांच्या जन्मशताब्दीनिमित्त, या दिग्गज व्यक्तिमत्त्वाला भावपूर्ण आदरांजली’ अशा शब्दात देशाचे पंतप्रधान नरेंद्र मोदींनी शिवसेनाप्रमुख हिंदुहृदयसम्राट बाळासाहेब ठाकरे यांच्या जन्मशताब्दीनिमित्त मराठीतून आदरांजली वाहिली आहे. आज (23 जानेवारी) हिंदुहृदयसम्राट शिवसेनाप्रमुख बाळासाहेब ठाकरे यांची जयंती असून आजपासून जन्मशताब्दी वर्ष सुरु होत आहे. त्यानिमित्य पंतप्रधान मोदींनी आपल्या सोशल मीडियावर विशेष पोस्ट केली आहे. यात पंतप्रधान मोदींनी हिंदुहृदयसम्राट बाळासाहेब ठाकरे यांच्या सोबतचे दोन पोस्ट केले आहेत. सोबतच मराठीतून मोदींनी आदरांजली वाहिली आहे.

तीक्ष्ण बुद्धिमत्ता, प्रभावी वक्तृत्व आणि ठाम विचारसरणीसाठी ओळखले जाणारे बाळासाहेब जनतेशी एक अद्वितीय नाते जपून होते. राजकारणाबरोबरच त्यांना संस्कृती, साहित्य आणि पत्रकारितेचीही विशेष आवड होती. व्यंगचित्रकार म्हणून त्यांच्या कारकिर्दीत समाजाचे सूक्ष्म निरीक्षण आणि विविध विषयांवरील निर्भय भाष्य दिसून येते. महाराष्ट्राच्या प्रगतीसाठी त्यांच्या दृष्टिकोनातून आम्हाला मोठी प्रेरणा मिळते आणि ती साकार करण्यासाठी आम्ही सदैव प्रयत्नशील राहू.’ अशा शब्दात पंतप्रधान नरेंद्र मोदींनी आदरांजली वाहिली आहे.

हेही वाचा –दहावी-बारावीच्या परीक्षा कॉपीमुक्त करण्यासाठी शिक्षण विभाग आक्रमक; कोणकोणत्या उपाययोजनांची तयारी?

बाळासाहेब ठाकरे यांच्या 100व्या जयंतीनिमित्त ठाकरे गटाचे प्रमुख उद्धव ठाकरे यांनी कुटुंबासह मुंबईच्या रीगल सिनेमा समोरील बाळासाहेब ठाकरे यांच्या पुतळ्याला अभिवादन केलंय. यावेळी त्यांच्या सोबत आदित्य ठाकरेंसह पक्षाचे इतर बडे नेते सुद्धा उपस्थित होते. 23 जानेवारी 1926 रोजी पुण्यात बाळासाहेब यांचा जन्म झाला होता. तर यंदा बाळासाहेब ठाकरे यांची जन्म शताब्दी आहे. त्यामुळे आजचा हा दिवस तमाम शिवसैनिकांसाठी महत्वाचा आहे. दरम्यान याच पार्श्वभूमीवर माटुंगा येथील षण्मुखानंद सभागृहात भव्य सोहळ्याचे आयोजन करण्यात आलं आहे. षण्मुखानंदमधील यासोहळ्याला उद्धव ठाकरे व राज ठाकरे संबोधित करणार असून पालिका निवडणुकीच्या निकालाच्या पार्श्वभूमीवर ते काय भूमिका मांडतात हे बघणं महत्वाचं ठरणार आहे.